
AVIZ
Comisia pentru drepturile femeilor și egalitatea de gen recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:<RepeatBlock-Dec>
A.	întrucât egalitatea de gen este o valoare fundamentală a Uniunii, consacrată la articolul 2 din Tratatul privind Uniunea Europeană; întrucât Uniunea s-a angajat să promoveze egalitatea în toate activitățile, în temeiul articolului 8 din TFUE, care stabilește integrarea perspectivei de gen în buget și în toate politicile; întrucât bugetele nu sunt neutre din punctul de vedere al genului și trebuie elaborate și executate cu obiectivul egalității de gen; întrucât Carta drepturilor fundamentale a Uniunii Europene nu numai că consacră egalitatea de gen, ci apără și demnitatea umană și interzice toate formele de discriminare, inclusiv cele bazate pe orientarea sexuală și identitatea de gen;
B.	întrucât Parlamentul a cerut în repetate rânduri Comisiei să promoveze și să pună în aplicare integrarea perspectivei de gen, inclusiv în buget, în toate domeniile de politică ale Uniunii; întrucât integrarea dimensiunii de gen în buget trebuie să respecte o optică orizontală;
C.	întrucât UE a majorat semnificativ alocările pentru militarizare, inclusiv pentru arme, infrastructură, cercetare în domeniul securității, mobilitate militară, supravegherea și externalizarea frontierelor; întrucât aceste schimbări riscă să devieze resursele de la egalitatea de gen, coeziunea socială și combaterea violenței de gen;
D.	întrucât indicele egalității de gen pe anul 2025 pentru UE este de 63,4, cu o creștere de 10,5 puncte față de 2010; întrucât egalitatea de gen în UE nu va fi atinsă cel puțin încă 50 de ani de acum înainte; întrucât egalitatea de gen în Uniune a fost afectată de mișcările tot mai numeroase împotriva egalității de gen, de sexism și de tendințele puternice de prejudecăți împotriva femeilor, precum și de regresele în domeniu, în special în ceea ce privește sănătatea sexuală și reproductivă și drepturile aferente (SRHR) în mai multe state membre, întrucât egalitatea de gen este afectată și mai mult de războaiele, de actuala criză climatică, energetică, socială și a costului vieții, care afectează femeile în mod disproporționat;
E.	întrucât una din trei femei se confruntă cu violența; întrucât, la nivel mondial, zilnic sunt ucise 140 de femei și fete de un partener sau o rudă; întrucât Directiva privind combaterea violenței împotriva femeilor și a violenței domestice a fost adoptată la 7 mai 2024 și a intrat în vigoare la 14 iunie 2024; întrucât intoleranța față de persoanele LGBTIQ+, mai ales față de persoanele transgen, a crescut dramatic în comparație cu 2019; întrucât violența și infracțiunile motivate de ură împotriva persoanelor LGBTIQ+ au crescut față de anul 2019, înregistrându-se cea mai mare creștere a atacurilor asupra femeilor și bărbaților transgen; întrucât programul Daphne, care urmărește să protejeze victimele violenței, inclusiv femeile și copiii, este un instrument esențial al UE de combatere a violenței de gen și pentru respectarea drepturilor fundamentale și ar trebui asigurate finanțarea și sprijinirea sa continue în cadrul bugetar și de politică al Uniunii;
F.	întrucât investițiile în politicile de egalitate de gen consolidează creșterea economică, reziliența și coeziunea socială în întreaga UE; întrucât o economie dinamică și competitivă are nevoie de egalitate de gen, spirit de antreprenoriat și inovare; întrucât politica economică presupune și integrarea perspectivei de gen, pentru ca economia europeană să fie în beneficiul tuturor femeilor; întrucât sprijinirea femeilor pentru a-și înființa și conduce propriile afaceri contribuie la diversificarea economică și reduce disparitățile de gen în ceea ce privește accesul la antreprenoriat și la funcții de conducere,
1.	accentuează că o perspectivă a egalității de gen ar trebui integrată și asigurată în toate domeniile de politică, având în vedere mai cu seamă multiplele efecte de gen ale multiplelor crize (climatică, energetică, socială și a costului vieții) și războaie din prezent, cu accent pe SRHR și pe opoziția împotriva egalității de gen și a drepturilor femeilor în UE; își reiterează, așadar, solicitarea de a se asigura întocmirea bugetului ținând cont de perspectiva de gen în toate etapele relevante și oportune ale procesului bugetar; invită Comisia să îmbunătățească integrarea perspectivei de gen încă de la începutul elaborării programelor și să stabilească o dispoziție orizontală privind egalitatea de gen, cu un obiectiv general privind egalitatea;
2.	recunoaște angajamentul Uniunii față de integrarea perspectivei de gen și îmbunătățirea metodologiei de urmărire a cheltuielilor legate de gen; regretă că metodologia actuală a Comisiei nu reflectă potențialele consecințe negative și are ca rezultat o rată de incertitudine de 20 % a cazurilor în ceea ce privește impactul de gen; îndeamnă Comisia să își îmbunătățească instrumentele de evaluare pentru rezultate mai clare și pentru a monitoriza orice eventuale efecte negative; consideră că metodologia de urmărire ar putea fi completată cu criterii minime precum evaluările obligatorii ale impactului de gen, care ar trebui să fie legate de sistemele de urmărire;
3.	apreciază actualizarea orientărilor și a setului de instrumente pentru o mai bună legiferare; regretă lipsa de progrese în efectuarea de analize de gen ale nevoilor și impactului programelor de finanțare ale UE; invită Comisia să recurgă la evaluări ale impactului competitiv, inclusiv la analize care iau în considerare dimensiunea de gen, atunci când se concep și se pun în aplicare programe și instrumente de finanțare ale UE, pentru a asigura rezultate eficace și echitabile ale politicilor; și solicită Comisiei să efectueze cu consecvență astfel de analize; invită Comisia să asigure pe deplin integrarea perspectivei de gen în următorul CFM pentru a o include în toate domeniile de politică și în toate bugetele, precum și în măsurile de atenuare, și, după caz, să o integreze și în bugete, pentru a promova drepturile femeilor și egalitatea de gen;
4.	constată că informațiile privind impactul bugetului UE asupra egalității de gen rămân insuficiente; subliniază deficiențele în colectarea, raportarea și evaluarea manuale ale datelor defalcate în funcție de gen și pe orizontală; solicită Comisiei să amelioreze calitatea datelor; evidențiază că lecția esențială în urma aplicării metodologiei-pilot a privit posibilitatea limitată de a atribui punctaje concrete din cauza lipsei datelor necesare; solicită ca toate datele să fie comparabile, astfel încât să fie utile pentru elaborarea politicilor; accentuează, prin urmare, importanța cerințelor de colectare a datelor pentru a permite o colectare cuprinzătoare a datelor defalcate în funcție de gen în contextul tuturor politicilor relevante ale UE și solicită Comisiei să trateze acest aspect ca prioritar; îndeamnă Comisia să trateze acest aspect cu prioritate;
5.	invită Comisia să analizeze ce procent din bugetul UE ar trebui să sprijine egalitatea de gen; solicită și obiective și indicatori de performanță în toate actele legislative viitoare, inclusiv în următorul CFM.
6.	invită Comisia să aloce un procent adecvat din bugetul total al UE, din componenta „Egalitate și drepturi” a programului CEDV și din programul Daphne; regretă că nu există linii bugetare special prevăzute pentru măsurile dedicate egalității de gen; cere din nou să se creeze o linie bugetară specială pentru programul Daphne, pentru ca repartizarea fondurilor să se facă cu mai mare transparentă și răspundere; solicită un cadru de finanțare stabil, care să asigure eficacitatea și sustenabilitatea programului Daphne, pentru a sprijini obiectivul de protecție a femeilor și a copiilor împotriva violenței; regretă fuziunea dintre Europa creativă și CEDV în CFM propus, deoarece duce la reducerea vizibilității programului Daphne; îndeamnă UE să considere programul o prioritate;
7.	salută Directiva privind combaterea violenței împotriva femeilor și a violenței domestice; îndeamnă statele membre să pună rapid în aplicare directiva și invită statele membre să mărească numărul adăposturilor pentru victimele violenței domestice, cu referire specifică la cotele stabilite în Convenția Consiliului Europei privind prevenirea și combaterea violenței împotriva femeilor și a violenței domestice, așa-numita Convenție de la Istanbul (un loc pentru familii la 10 000 de locuitori); accentuează că feminicidul, definit ca uciderea femeilor și fetelor din motive de gen, constituie una dintre formele extreme de violență de gen și reprezintă o încălcare gravă a drepturilor fundamentale; condamnă cu fermitate absența unei definiții armonizate și inconsecvențele persistente în colectarea de date și raportare cu privire la această infracțiune; solicită o definiție europeană a acestei infracțiuni;
8.	subliniază că, din cauza creșterii intoleranței față de persoanele LGBTIQ+, este necesar să se aloce un buget suficient pentru măsurile de combatere a fobiei LGBTIQ+, cum ar fi, printre altele, liniile telefonice pentru consiliere și atenție; subliniază importanța recunoașterii depline a femeilor transgen ca femei, observând că includerea lor este esențială pentru eficacitatea oricăror politici privind egalitatea de gen și combaterea violenței; solicită recunoașterea și accesul egal al femeilor transgen la servicii de protecție și de sprijin; invită statele membre să asigure protecția deplină și eficace a persoanelor LGBTIQ+ împotriva discriminării, hărțuirii și violenței, inclusiv prin consolidarea cadrelor juridice naționale, îmbunătățirea mecanismelor de raportare și asigurarea investigării și urmăririi penale corespunzătoare a infracțiunilor motivate de ură; invită totodată Consiliul să continue lucrările legate de Directiva UE privind combaterea discriminării; îndeamnă Comisia să monitorizeze îndeaproape respectarea de către statele membre a valorilor UE și să inițieze proceduri de constatare a neîndeplinirii obligațiilor, dacă este necesar;
9.	reamintește angajamentul luat de Comisie în orientările sale politice de a-și intensifica implicarea în relația cu organizațiile societății civile care sunt specializate și joacă un rol important în apărarea problemelor societale specifice și în promovarea drepturilor omului; reamintește că este fundamental ca organizațiile societății civile, prin finanțare din partea UE, să se poată angaja într-un „dialog deschis, transparent și structurat cu instituțiile UE”, astfel cum este consacrat la articolul 11 din TUE, prin activități precum activitățile de promovare, demonstrațiile sau acțiunile judiciare, iar acestea ar trebui să rămână eligibile în programele de finanțare relevante și să dispună de o finanțare specifică suficientă;
10.	evidențiază că este important să se stimuleze creșterea economică în întreaga Uniune, inclusiv prin inițiative care promovează participarea femeilor pe piața muncii, în antreprenoriat și în funcții de conducere;
11.	se arată din nou îngrijorat de corelația dintre atacurile la adresa statului de drept, democrației și drepturilor omului și reacțiile negative față de egalitatea de gen și drepturile femeilor; evidențiază că organizațiile independente și care dispun de resurse suficiente pentru drepturile femeilor sunt actori indispensabili pentru promovarea egalității de gen, promovarea sănătății sexuale și reproductive și a drepturilor aferente și protecția democrației și a drepturilor omului; subliniază că, în contextul influenței tot mai mari a mișcărilor definite ca mișcări împotriva egalității de gen, menite să o submineze ca valoare fundamentală a democrației, și în contextul restrângerii spațiului de acțiune al societății civile, aceste organizații se confruntă cu dificultăți financiare și operaționale tot mai mari; invită Comisia să se asigure că nu i se acordă fonduri UE niciunei entități care contribuie la regresul în materie de drepturi ale femeilor și la adâncirea inegalităților sau care luptă împotriva egalității de gen, inclusiv a SRHR și a drepturilor femeilor la integritate corporală, autonomie și autodeterminare; îndeamnă Comisia să țină seama de peisajul global în schimbare al finanțării și să se asigure că mecanismele de finanțare ale UE rămân accesibile, flexibile și receptive la nevoile specifice și la cerințele de securitate ale organizațiilor pentru drepturile femeilor, în special ale celor care își desfășoară activitatea în contexte cu risc ridicat;
12.	reiterează că sănătatea sexuală și reproductivă și drepturile aferente (SRHR) sunt drepturi fundamentale ale omului, iar exercitarea lor este un aspect fundamental al demnității umane și o condiție indispensabilă pentru a atinge egalitatea de gen; cere eforturi susținute la nivel european pentru a ne proteja valorile fundamentale, cum ar fi drepturile egale la autonomie corporală și accesul la sănătatea sexuală și reproductivă și la drepturile aferente, printre care și avortul legal și în condiții de siguranță; evidențiază că trebuie să se consolideze alocările bugetare care susțin respectarea universală a sănătății sexuale și reproductive, printre care dreptul la avort legal și în condiții sigure; își exprimă profunda îngrijorare că femeile și fetele din zone de conflict și teatre de război au fost supuse violenței sexuale și de gen, cum este cazul femeilor și fetelor din Ucraina, ca urmare a războiului de agresiune în curs al Rusiei; condamnă aceste acte ca fiind încălcări grave ale dreptului internațional umanitar și ale dreptului internațional al drepturilor omului; subliniază că se impun de urgență servicii ample de sprijin pentru supraviețuitori - sprijin medical, servicii de sănătate sexuală și reproductivă, sprijin psihologic și juridic și asistență socioeconomică.
</RepeatBlock-Dec>

[bookmark: FootprintPageAD]ANEXĂ: DECLARAȚIE PRIVIND CONTRIBUȚIILE
<FootprintIntro>Raportoarea pentru aviz declară pe propria răspundere că nu a inclus în avizul său nicio contribuție de la reprezentanți de interese care intră sub incidența Acordului interinstituțional privind un registru[footnoteRef:1] de transparență obligatoriu sau de la reprezentanți ai autorităților publice din țările terțe, inclusiv misiuni diplomatice și ambasade ale acestora, care trebuie menționată în prezenta anexă în conformitate cu articolul 8 din anexa I la Regulamentul de procedură.</FootprintIntro> [1:  Acordul interinstituțional din 20 mai 2021 dintre Parlamentul European, Consiliul Uniunii Europene și Comisia Europeană privind un registru de transparență obligatoriu (JO L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

Legenda simbolurilor utilizate: 
+	:	pentru
-	:	împotrivă
0	:	abțineri

